Oversikt over krefttall lagt fram i dag

LEGGER FRAM NYE TALL: Helseminister Anne Grethe Strøm Erichsen (Ap) under pressekonferansen i Bergen. Foto: Hallgeir Vågenes

Stor variasjon i kreftbehandling på sykehusene

OSLO/BERGEN (VG Nett) Nye helsetall gjør at du selv kan sjekke behandlingstiden for de tre vanligste kreftformene i Norge.

Ingunn Andersen

Harald Vikøyr

Oppdatert 20. mai 2011

Artikkelen er over ni år gammel

Fredag presenterte helseminister Anne-Grete Strøm-Erichsen for første gang en oversikt over de nasjonale ventetidstallene for kreftbehandling ved norske sykehus.

Tallene viser stor variasjon mellom de ulike sykehusene.

- Kvalitetsindikatorene viser at det er et potensial for forbedring ved en del sykehus, og mulighet for å lære av hverandre, sier Strøm-Erichsen.

Oversikten som ble lagt fram i dag viste kvalitetstall for behandlingsforløp for tykktarmskreft, lungekreft og brystkreft.

Variasjonene er større innad i hver helseregion enn mellom regionene, skriver helse- og omsorgsdepartementet i en pressemelding.

Kartleggingen er et ledd i regjeringens satsing på kvalitet i helsetjenesten.

Tallene skal blant annet offentliggjøres på nettsiden frittsykehusvalg.no, der brukerne selv kan søke opp behandlingstiden for de vanligste kreftformene.

I tillegg til krefttall ble det også presentert statistikk for behandling av fødselsrifter, amputasjoner blant pasienter med diabetes, samt psykisk helsevern.

Sikrer tilbudet

- Dette skal gi oss økt kunnskap og dermed sikre bedre behandling for en rekke sykdommer. Ved at vi nå får disse målene, kan vi sammenlikne tilbudet mellom sykehusene - og dermed finne ut hvordan vi kan sikre et best mulig behandlingstilbud, sier Anne-Grete Strøm-Erichsen.

I løpet av sommeren skal regjeringen også legge fram tall som viser fem års overlevelse for de samme kreftformene.

- Dette gir oss ytterligere kunnskaper som skal brukes i arbeidet med å styrke kreftbehandlingen og ytterligere bedre overlevelsen, sier helseministeren.

Publisert: 20.05.11 kl. 11:14 Oppdatert: 20.05.11 kl. 13:51

Mer om Helse Stoltenberg-regjeringen Sykehus